**TĂMĂDUIRI**

*Traian Vasilcau*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tămăduiri

Pentru Christian Martin

Smerită catedrală, mama mea.

Din lacrimi o zidesc și-aș vrea să-mi spună

Că pot fi înfiat de-un Cer cu lună,

Căzînd la pieptu-i ca o turturea.

Smerită catedrală, mama mea.

Flautul mării preoțește-n tine

Și-un neam de pescăruși la clavecine

Îți intonează visul într-o stea.

Smerită catedrală, mama mea.

Tămăduiri tăcerile îmi lasă

Pe amintirea ta, tot mai frumoasă,

Ce-o mîngîie Iisus cu mîna Sa,

Cîntîndu-ți: ”Leanco, Leanco, de sub Cer,

N-auzi cum freamăt ca un palmier???”